钦定古今图书集成/理学汇编/文学典/第016卷 > 枚皋
## 钦定古今图书集成/理学汇编/文学典/第016卷 > 枚皋

按《汉书枚乘传》：“乘孽子皋，字少孺。乘在梁时，取皋母
为小妻。乘之东归也，皋母不肯随乘，乘怒，分皋数千
钱，留与母居。年十七，上书梁共王，得召为郎。三年，为
王使，与冗从争，见谗恶，遇罪，家室没入。皋亡至长安，
会赦，上书北阙，自陈枚乘之子。上得之，大喜，召入见
待诏。皋因赋殿中诏使赋平乐馆，善之，拜为郎，使匈”
奴。皋不通经术，诙笑类俳倡，为赋颂，好嫚戏，以故得
媟黩贵幸，比东方朔、郭舍人等，而不得比严助等，得
尊官。武帝春秋二十九，迺得皇子，群臣喜，故皋与东
方朔作《皇太子生赋》。及立皇子，禖祝受诏所为，皆不
从故事，重皇子也。初，卫皇后立，皋奏赋以戒终，皋为
赋善于朔也。从行至甘泉雍河东。东巡狩，封泰山，塞
决河，宣房，游观三辅，离宫馆，临山泽，弋猎射驭狗马，
蹴鞠刻镂，上有所感，辄使赋之，为文疾受诏辄成，故
所赋者多。司马相如善为文而迟，故所作少而善于
皋。《皋赋》词中，自言为赋不如相如，又言“为赋迺俳，见
视如倡”，自悔类倡也。故其赋有诋娸东方朔，又自诋
娸其文骩骳，曲随其“事，皆得其意，颇诙笑，不甚闲靡，
凡可读者不二十篇，其尤嫚戏不可读者，尚数十篇。”